b'\n_START_ARTICLE_\nNehen\n_START_SECTION_\nSredi\xc5\xa1\xc4\x8de Horovega kulta\n_START_PARAGRAPH_\nNeken je bil sredi\xc5\xa1\xc4\x8de kulta boga-sokola Hora Nekenskega, ki je imel v mestu enega od najstarej\xc5\xa1ih egip\xc4\x8danskih templjev. Tempelj je obdr\xc5\xbeal svojo pomembnost \xc5\xa1e dolgo potem, ko je mesto izgubilo polo\xc5\xbeaj prestolnice._NEWLINE_Prvo naselje v Nekenu je ali iz preddinasti\xc4\x8dne amratske kulture (okoli 4400 pr. n. \xc5\xa1t.) ali morda iz pozne badarske kulture (okoli 5000 pr. n. \xc5\xa1t.). Vi\xc5\xa1ek je do\xc5\xbeivelo okoli leta 3400 pr. n. \xc5\xa1t.  Obstajalo je najmanj 5000 let in je imelo morda 10.000 prebivalcev._NEWLINE_Ru\xc5\xa1evine mesta sta  proti koncu 19. stoletja prva raziskovala angle\xc5\xa1ka arheologa James Quibell in Frederick W. Green. Leta 1894 sta odkrila temeljni depozit pod Horovim templjem. Quibell je bil u\xc4\x8denec Flindersa Petrieja, o\xc4\x8deta sodobne egiptologije, vendar ni sledil njegovim metodam in raziskava templja je bila za za\xc4\x8detnika prete\xc5\xbeavna. Izkopavanja so bila opravljena povr\xc5\xa1no in so slabo dokumetirana.  Quibellova in Greenova poro\xc4\x8dila so pogosto protislovna.  _NEWLINE_Najslavnej\xc5\xa1i artefakt, povezan z glavnim depozitom, je Narmerjeva  paleta, \xc4\x8deprav morda sploh ni bila odkrita na tistem mestu. Po Quibellovem poro\xc4\x8dilu iz leta 1900 so jo na\xc5\xa1li v depozitu, po Greenovem iz leta 1902 en ali dva metra od njega. Uradno sprejeto je Greenovo poro\xc4\x8dilo, ker je podprto s starej\xc5\xa1imi zapisi o izkopavanju. _NEWLINE_Glavni depozit je datiran v zgodnje Staro kraljestvo,  \xc4\x8deprav umetni\xc5\xa1ki slog najdenih  predmetov ka\xc5\xbee na obdobje Nakada III. Predmeti so bili verjetno kasneje odlo\xc5\xbeeni na glavni depozit. Drug pomemben najden predmet, \xc5\xa0korpijonova gorja\xc4\x8da ali \xc5\xbeezlo, je  nedvomno iz pozne prazgodovine.  Na njej je upodobljen kralj, znan samo po ideogramu \xc5\xa1korpijona, ki se zdaj uradno imenje  \xc5\xa0korpijon II. Gorja\xc4\x8do je uporabljal verjetno v ceremonijalu obrednega namakanja polj. \xc4\x8ceprav je Narmerjeva paleta bolj slavna, ker je na njej upodobljen prvi kralj s kronama Gornjega in Spodnjega Egipta, je \xc5\xa0korpijonova gorja\xc4\x8da pomembna zato, ker ka\xc5\xbee na sovra\xc5\xa1tvo Gornjega Egipta do Spodnjega. Na njej je namre\xc4\x8d upodobljena mrtva priba, simbol Spodnjega Egipta, obe\xc5\xa1ena na  prapor Gorjega Egipta._NEWLINE_Pred leti je dovoljenje za izkopavanje dobila mednarodna skupina arheologov, egiptologov, geologov in strokovnjakov z drugih podro\xc4\x8dij, katero je do svoje smrti leta 1990 vodil Michael Hoffman, za njim pa Barbara Adams z  University College of London in Renee Friedman, ki je predstavljal University of California, Berkley in Britanski muzej. Po smrti Barbare Adams leta 2001 skupino vodi Ren\xc3\xa9e Friedman.\n_START_SECTION_\nTrdnjava\n_START_PARAGRAPH_\nZgradba v Nehenu, napa\xc4\x8dno imenovana trdnjava, je z masivnimi zidaki iz blata obzidan velik prostor, ki ga je ogradil faraon Kasekemui iz Druge dinastije. Zgleda, da je bila zgrajena podobno in imela enak namen kot trdnjave v Abidosu in o\xc4\x8ditno ni imela nobene voja\xc5\xa1ke funkcije. Njen namen je \xc5\xa1e vedno neznan, zgleda pa, da je bila povezana z dr\xc5\xbeavnimi obredi in kulturo._NEWLINE_Na prazgodovinskem pokopali\xc5\xa1\xc4\x8du je stala obredna zgradba. Izkopavanja in kasnej\xc5\xa1e tatvine zidakov iz blata so resno spodkopale  njene zidove in grozile, da se bo zgradba poru\xc5\xa1ila.  Skupina arheologov pod Friedmanovim vodstvom je leta 2005 in 2006 posku\xc5\xa1ala stabilizirati obstoje\xc4\x8do zgradbo z novimi zidaki.\n_START_SECTION_\nNajstarej\xc5\xa1a znana egip\xc4\x8danska poslikana grobnica\n_START_PARAGRAPH_\nMed pomembna odkritja v Nehenu spada grobnica 100, najstarej\xc5\xa1a grobnica s poslikavami na ometanih stenah. Zanjo se domneva, da je iz kulture gerzeh (okoli 3500-3200 pr. n. \xc5\xa1t.).  Na sliki je prikazan domnevno verski prizor \xe2\x80\x93 pogrebna procesija ladjic. Med dvema levinjama levo spodaj je morda upodobljena boginja, sicer pa so na sliki \xc5\xa1tevilne rogate \xc5\xa1tirino\xc5\xbene \xc5\xbeivali, onagerji ali zebre, kozorogi, noji, levinje, impale, gazele in govedo.\n_START_SECTION_\nNajstarej\xc5\xa1i \xc5\xbeivalski vrt\n_START_PARAGRAPH_\nLeta 2009 so med izkopavanji v Nehenu odkrili najstarej\xc5\xa1o znano zbirko \xc5\xbeivali iz obdobja okoli 3500 pr. n. \xc5\xa1t. Med eksoti\xc4\x8dnini \xc5\xbeivalmi  so bili tudi povodni konji, antilope (Alcelaphus buselaphus), sloni, pavijani in divje ma\xc4\x8dke.\n_START_SECTION_\nKasnej\xc5\xa1e dejavnosti\n_START_PARAGRAPH_\nNekatere grobnice v Nehenu so iz Srednjega kraljestva, drugega vmesnega obdobja in Novega kraljestva. V Horemhefovi grobnici so odkrili napis, ki poro\xc4\x8da o njegovem potovanju v prestolnico. Horov tempelj, ki je bil tesno povezan z verskimi idejami o kraljestvu, se je uporabljal \xc5\xa1e v ptolomejskem obdobju.'